Dómari hefur úrskurðað að Matteo Salvini, formaður Norðurbandalagsins og fyrrverandi innanríkisráðherra Ítalíu, verði að mæta fyrir rétt í Palermo á Sikiley hinn 15. september næstkomandi, ákærður fyrir mannrán.
Salvini er ákærður fyrir að hafa framið mannrán með því að koma í veg fyrir að um hundraði flótta- og förufólks í björgunarskipinu Open Arms yrði hleypt í land í ágúst í fyrra. Þannig hafi hann haldið fólkinu nauðugu um borð í skipinu, þar sem það þurfti að halda kyrru fyrir um þriggja vikna skeið við illan kost, áður en saksóknari fyrirskipaði að skipið skyldi haldlagt og fólkinu hleypt í land á eyjunni Lampedusa. Oscar Camps, stofnandi hjálparsamtakanna sem gerðu björgunarskipið út, fagnar úrskurði dómarans. Camps segir það skammarlega framkomu að brjóta gegn grundvallarmannréttindum og alþjóðalögum um vernd fólks í hafnauð í pólitísku áróðursskyni. Salvini, sem enn leiðir Norðurbandalagið en hefur verið sviptur þinghelgi vegna þessa máls, kom ítrekað í veg fyrir að björgunarskip fengju að sigla í ítalska höfn þá fjórtán mánuði sem hann gegndi embætti innanríkisráðherra. Hann segist ganga hnarreistur fyrir dómarann þegar þar að kemur. Það sé heilög skylda sérhvers borgara að verja öryggi lands síns og það sé það sem hann hafi gert og sé nú ákærður fyrir. Verði hann sakfelldur á Salvini allt að 15 ára fangelsi yfir höfði sér.